Cele waarsku betogers oor #NationalShutdownBheki Cele, minister van polisie. (Foto: Rasaad Adams) Ministers in die polisie se veiligheidsgroepering (JCPS) het Donderdag hul stem dik gemaak oor die nasionale betoging wat vir Maandag beplan word en die versekering gegee dat die land en alle bedrywighede op dié dag normaalweg sal voortgaan. “Ons wil almal in die land verseker dat 20 Maart ŉ normale werksdag sal wees,” het Bheki Cele, minister van polisie, gesê. “Ons wil ook die internasionale gemeenskap verseker dat alle hawens van toegang – land, see en lug – soos normaal bedryf sal word, in teenstelling met die uitsprake deur diegene wat die betogings beplan.” Cele sê daar is reeds maatreëls getref om te verseker dat almal wat wil werk, reis en sake doen dit Maandag in ŉ veilige omgewing kan doen. Wetstoepassingsowerhede sal onder meer regoor die land ontplooi word om lede van die publiek te beskerm en die wet af te dwing. “Enigiemand wat iemand intimideer, keer om werk toe te gaan, die paaie en snelweë versper en enige vorm van geweld gebruik om ons mense te probeer keer om met hul lewens aan te gaan, sal die volle mag van die gereg ervaar.” Cele het ook sosialemediagebruikers gemaan dat enigeen wat geweld aanlyn aanhits of vrees by mense inboesem en hulle probeer intimideer, krimineel aangekla kan word. Verskeie sosialemediaplasings beweer dat honderde duisende mense, onder meer vakbonde, gemobiliseer is om Maandag die strate in te vaar. Die Suid-Afrikaanse Nasionale Taxiraad (Santaco), die Padvragvereniging (RFA) en Solidariteit het egter reeds aangekondig dat hulle lede van voorneme is om Maandag soos normaal werk toe te gaan. Verskeie regeringsdepartemente en dienste sal ook soos normaal bedryf word. Wetstoepassingsowerhede sal nietemin die situasie fyn dophou om te verseker dat geen bedrywighede ontwrig word nie. “Ons doen ŉ beroep op gemeenskappe om enige vorm van kriminaliteit en intimidasie op die dag by die polisie aan te meld,” sê Cele. “Dié wat aan die beplande betogings gaan deelneem, word gewaarsku dat geen kriminaliteit geduld sal word nie.” Die EFF het ten doel om met die betoging te eis dat ŉ einde aan beurtkrag gemaak word en dat pres. Cyril Ramaphosa bedank.